Dôvodová správa

A. Všeobecná časť

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 107/2008 Z. z. o úhrade za vykonanie štátnych veterinárnych činností súkromnými veterinárnymi lekármi na základe úlohy č. 4 na mesiac september Plánu legislatívnych úloh vlády Slovenskej republiky.
Za vykonanie štátnych veterinárnych činností patrí súkromnému veterinárnemu lekárovi úhrada v súlade so sadzbami paušálnych úhrad za jednotlivé úkony podľa nariadenia vlády SR 
č. 107/2008 Z. z. o úhrade za vykonanie štátnych veterinárnych činností. 
Toto nariadenie od svojej účinnosti v roku 2008 nebolo novelizované, stanovené ceny úkonov sa nemenili počas celého obdobia. Navrhuje sa upraviť hodinová sadzba za vykonanie štátnych veterinárnych činností z pôvodnej sadzby 200 Sk v prepočte 6,63 eur na 15 eur. Výška sadzby je stanovená tak, aby poskytla súkromným veterinárnym lekárom, ktorí vykonávajú štátne veterinárne činnosti primeranú odmenu za ich prácu. 
Jednotlivé sadzby paušálnej úhrady v prílohe č. 1 a hodinová sadzba sa konverzným kurzom eura prerátali zo slovenskej koruny na eurá.
Návrh nariadenia vlády bude mať negatívne vplyvy na rozpočet verejnej správy,  pozitívne vplyvy na podnikateľské prostredie, nebude mať sociálne vplyvy, vplyvy na manželstvo, rodičovstvo a rodinu, vplyvy na životné prostredie, vplyvy na informatizáciu spoločnosti a ani vplyvy na služby verejnej správy pre občana.
Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.